Nibe, Hjørring, Gærum, Aabybro, Nørresundby og Fjerritslev. Det er blot et kort udpluk af en lang liste med anmeldelser af svindel, som Nordjyllands Politi har modtaget i den seneste tid. Svindlerne bruger forskellige metoder til at franarre borgere penge. Nogle nordjyder har fået opkald fra deres 'bankmand', mens andre har fået opkald fra 'danish national police' eller 'Post Nord'. For nyligt modtog Hanne Kaalund fra Aabybro et sådant opkald, da en venlig engelsktalende mand ville have hende til at overføre penge. - Det er simpelthen så frækt! Siger Hanne Kaalund, der endte med at tale med den engelsktalende mand i over en time. Svindlerne har to fremgangmåder Leder af det kriminalpræventive sekretariat hos Nordjyllands Politi, Preben Klitgaard forklarer, at de især oplever to fremgangsmåder fra svindlerne. I den ene forsøger fupmagerne at smigre sig til borgeres oplysninger, mens den anden fremgangsmåde er mere brutal. Her forsøger de sig med afpresning - for eksempel kan det lyde i telefonen, at politiet har et udestående med en. I begge tilfælde er den anbefalede fremgangsmåde dog den samme. - Politi, skat, banker og så videre ringer ikke for at få personlige oplysninger. Så her skal man være uhøflig og smække røret på, siger Preben Klitgaard. Politiet har en række råd, som du kan læse i faktaboksen nedenfor: Hanne Kaalund valgte dog at trodse politiets råd om at smække røret på. Hun havde nemlig gennemskuet svindelnummeret. I stedet blev svindleren holdt hen med snak i langt over en time. Først til sidst afslørede hun svindleren. - Han blev rasende, men jeg var jo godt tilfreds, for så havde han jo ikke kunnet svindle andre i den tid. Efterfølgende blev hun kimet ned, men hun fortryder ingenting og opfordrer alle til at tage sig i agt. Du kan se hele indslaget med Hanne Kaalund herunder:
Et hurtigt blik i Nordjyllands Politis døgnrapporter i de seneste dage giver et indtryk af, at mange er blevet udsat for svindelforsøg.